En ung mand havde været på mobilrov i diskoteksgæsters jakkelommer.

En 20-årig mand blev natten til søndag opdaget, mens han var ved at gafle en mobiltelefon ud af lommen på en jakke, der ikke var hans egen. Vidner og en dørmand på beværtningen Hr. Nielsen i Jomfru Ane Gade i Aalborg opdagede den unge lommetyv og tilbageholdte ham, mens politiet blev tilkaldt. - Han blev tilbageholdt af vidner og dørmand, indtil vi nåede derned og tog ham med på stationen, siger vagtchef ved Nordjyllands Politi Heine Hansen. Politiet finder efterfølgende ud af, at lommetyven tidligere på aftenen har haft større succes med at fiske mobiltelefoner fra andre, da de finder en anden stjålet telefon på ham. Efter en nat i detentionen vil den 20-årige blive løsladt i løbet af søndag formiddag.